### 6.      Orientering om budgetopfølgning Teknik- og Miljøudvalget pr. 31. december 2017

**Åbent**

Sagsnr.: 326-2017-5121        J.nr.: 00.30.14           Dokumentnr.:
326-2018-25034

**Sagstype**

Orientering.

**Resume og sagens baggrund**

Økonomistaben fremlægger budgetopfølgning pr. 31. december
2017. Dispositionsregnskaberne viser et samlet forventet mindreforbrug på 8,4
mio. kr. (sidste måned mindreforbrug 0,9 mio. kr.).

**Indstillinger**

Direktøren indstiller, at orienteringen tages til
efterretning.

**Behandling**

Teknik- og Miljøudvalget.

**Sagsfremstilling**

Baggrunden for budgetopfølgningen er partnerskabsholdernes
dispositionsregnskaber. Hvis der forventes merforbrug, bliver der lagt en
handleplan i dialog med direktøren og Økonomistaben.

Nedenfor er skrevet bemærkninger til de største forventede
mer- eller mindreforbrug.

*Plan, Byg og Miljø*

Arbejdet med indsatsplaner fortsættes i 2018 og 2019. Det
forventes, at 2,1 mio. kr. opspares og overføres til det videre arbejde i 2018
og 2019 (sidste måned 2,1 mio. kr.). Der forventes et mindreforbrug på 0,4 mio.
kr. (sidste måned 0,4 mio. kr.) som vedrører tilsagn om tilskud fra Miljø- og
Fødevareministeriet til naturprojekter, hvor udgifterne har været afholdt
tidligere. Der er igangsat arbejder vedrørende naturpleje og vandløbsopgaver
for 1,5 mio. kr. i 2017, hvor udgifterne først falder i 2018.

Der forventes et merforbrug på færger og havne på 2,9 mio.
kr. (sidste måned 3,2 mio. kr.) og heraf udgør havneområdet samlet et forventet
merbrug på 0,3 mio. kr. (sidste måned 0,2 mio. kr.)

På færgedriften forventes nu et merforbrug på 2,6 mio.kr.
(sidste måned 3,2 mio.kr.). Forbedringen skyldes, at der er indgået højere
indtægter end forventet, samt at der er modtaget et lidt større tilskud til
nedsættelse af persontakster end oprindeligt udmeldt. Det uforbrugte tilskud
skal anvendes til takstnedsættelse i 2018.

Der er udarbejdet en handleplan for færgedriften for at
indhente merforbruget over de kommende 4 år. Derudover vil der være fokus på
udvikling af værktøjer til den fremadrettede økonomi- og aktivitetsstyring, så
det sikres at handleplanens effekter nås. Der vil blive arbejdet videre med
andre aktivitetsområder, som vil kunne tilføjes handleplanen efterfølgende, så
merforbruget eventuelt kan nedbringes hurtigere.

*Vej, Ejendom og Affald, excl. brugerfinansieret*

På [adresse] områder forventes et merforbrug på 0,1
mio. kr. (sidste måned 1,0 mio. kr.), hvor ændringen fra sidste måned skyldes
at en række udgiftsposter er gennemgået og revurderet. Der disponeres med, at
det samlede merforbrug på 2,1 mio. kr. der blev overført fra 2016 kan indhentes
i 2017.

Der forventes et merforbrug på Entreprenørservice på 2,0
mio. kr. (sidste måned 2,9 mio. kr.) som bl.a. skyldes et planlagt overført
merforbrug fra 2016 på 2,9 mio. kr. som er planlagt afviklet over en fireårig
periode fra 2016-2019. I december blev der udført/færdiggjort en stor del
anlægsopgaver, som har givet større timesalg end forventet ved seneste
opfølgning. Det forventes derfor, at den planlagte andel af afvikling af
tidligere merforbrug nås i 2017.

*Orientering vintertjeneste:*

Budgettet udgør 10,8 mio. kr. Udgifter bogført i januar til december
2017 udgør 7,8 mio. kr. og der forventes et mindreforbrug på 3,0 mio. kr.
(sidste måned 0 kr.) som primært skyldes en mild vinter.

*Opfølgning på kontrolbuddet fra Entreprenørservice:*

Ifølge tilbudsmaterialet er øvrige partnerskabsholdere og
områder (skoler, institutioner, ejendomsområdet med flere) samlet forpligtet
til at bestille ekstraarbejder for i alt minimum 2,8 mio. kr. årligt. Pr. 31. december
2017 er der solgt ydelser for i alt 3,7 mio. kr.
(sidste måned 2,8 mio. kr.).

*Vej, Ejendom og Affald, brugerfinansieret område
(renovation):*

Der forventes et mindreforbrug på 2,8 mio. kr. (sidste måned
1,7 mio. kr.), som skyldes dels en ændret praksis, således at erhvervsaffaldsgebyret
for 2017, samt en mindre efterregulering for 2016, er indgået i 2017 mod
tidligere forventet i 2018 og dels at der er færre udgifter til
forbrændingsegnet affald og til drift af genbrugspladser. Derudover er en række
udgiftsposter revurderet og nedjusteret.

*Økonomi:*

På Kommunalbestyrelsens møde den 29. november 2017 blev
godkendt en teknisk tillægsbevilling på 3,7 mio. kr. med henblik på
overholdelse af udvalgets bevillingsramme.

**Økonomiske konsekvenser**

*Drift:*

Den samlede budgetopfølgning viser et forventet
mindreforbrug på udvalgets område på 8,4

mio. kr. (sidste måned mindreforbrug på 0,9 mio. kr.).

*Anlæg:*

Den samlede budgetopfølgning viser en forventet
saldo/mindreforbrug ultimo 2017 på 38,1 mio. kr. (sidste måned 24,1 mio. kr.).
Forskellen fra sidste måned skyldes primært, at dele af anlægsprojekter
vedrørende Bynære havnepark og Kultur- og bevægelsescenter Høng forventes
overført  og forbrugt i kommende år.

**Bilag**

|  |  |
| --- | --- |
| Månedsrapport Teknik og Miljøudvalget pr. 31. december 2017 | 326-2018-25033 |